Oudjoernalis vas vir dronkbestuur | Netwerk24
Deur Werner Beukes 25 Junie 2019 17:40
Gavin Prins, voormalige joernalis, skrywer en televisieaanbieder, is Sondag in Sandton op ’n klag van dronkbestuur in hegtenis geneem.Foto: Facebook
Gavin Prins, voormalige joernalis, aanbieder van die destydse skinderprogram Tonge Los en skrywer van die boek Joost & Amor wat oor die ontslape Springbokrugbyspeler en sy vervreemde vrou handel, is Sondag in Sandton op ’n klag van dronkbestuur in hegtenis geneem.
“Ek kan bevestig dat Prins Sondag omstreeks 23:50 vir dronkbestuur in die sakekern van Sandton in hegtenis geneem is. Hy is Maandag op borgtog van R1 000 vrygelaat en het Dinsdag in die landdroshof in Randburg verskyn,” het kapt. Granville Meyer, polisiewoordvoerder van Sandton, Dinsdag by navraag gesê.
Prins het saam met Loui Fish, ’n voormalige model, en Eagan Williamson die skinderprogram Tonge Los op televisie oor die skandes van bekendes aangebied.
Prins, wat sy eie openbarebetrekkinge- en kommunikasiemaatskappy bedryf, is verskeie kere vir kommentaar genader, maar het teen spertyd nog nie op oproepe gereageer nie.
Meer oor: Sandton | Johannesburg | Inhegtenisname | Dronkbestuur